[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.12.2007

COM(2007) 784 τελικό

2007/0276 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας του Πράσινου Ακρωτηρίου στον Παγκόσμιο Οργανισμό Εμπορίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Επισκόπηση των όρων προσχώρησης του Πράσινου Ακρωτηρίου στον ΠΟΕ

I. Εισαγωγή

Τα μέλη του Παγκόσμιου Οργανισμού Εμπορίου (ΠΟΕ) και η Δημοκρατία του Πράσινου Ακρωτηρίου έφτασαν στο τελικό στάδιο συμφωνίας σχετικά με τους όρους προσχώρησης του Πράσινου Ακρωτηρίου στον οργανισμό. Αυτό επιτεύχθηκε έπειτα από διαπραγματεύσεις οκτώ ετών, οι οποίες άρχισαν το 1999, όταν το Πράσινο Ακρωτήριο υπέβαλε αίτηση προσχώρησης στον ΠΟΕ. Τώρα το Συμβούλιο πρέπει να εκδώσει απόφαση για την έγκριση των όρων προσχώρησης του Πράσινου Ακρωτηρίου, ούτως ώστε η Ευρωπαϊκή Ένωση (ΕΕ) να είναι σε θέση να υποστηρίξει επίσημα την προσχώρηση της χώρας αυτής στον ΠΟΕ.

Ακολουθεί περιληπτική περιγραφή των όρων προσχώρησης.

II. ΠΕΡΙΛΗΨΗ ΤΩΝ ΟΡΩΝ ΠΡΟΣΧΩΡΗΣΗΣ ΤΟΥ ΠΡΑΣΙΝΟΥ ΑΚΡΩΤΗΡΙΟΥ ΣΤΟΝ ΠΟΕ ΑΝΑ ΤΟΜΕΑ

Προϊόντα

Ο απλός μέσος όρος των δασμών που εφαρμόζει το Πράσινο Ακρωτήριο για τα βιομηχανικά προϊόντα ανέρχεται στο 10,9%. Ο μέσος όρος των αρχικών παγιοποιημένων δασμών (ΑΠΔ) είναι 17,7%, ποσοστό το οποίο θα μειωθεί σταδιακά σε 14,6% (ΤΠΔ-τελικοί παγιοποιημένοι δασμοί) εντός μέσης περιόδου τριών ετών. Το 60% του συνόλου των δασμολογικών κλάσεων θα έχουν δασμολογικούς συντελεστές ίσους ή κατώτερους του 15%. Στο 10% των κλάσεων οι δασμολογικοί συντελεστές θα παραμείνουν σε μέγιστο επίπεδο ανώτερο του 25%. Όλοι οι δασμοί θα παγιοποιηθούν.

Στα γεωργικά προϊόντα ο μέσος όρος των αρχικών παγιοποιημένων δασμών (ΑΠΔ) είναι 15,1%, ποσοστό το οποίο θα μειωθεί σταδιακά σε 13,4% (ΤΠΔ) εντός μέσης περιόδου τριών ετών. Οι υψηλότεροι δασμοί εφαρμόζονται στη μπύρα και τα μη αλκοολούχα ποτά σε ποσοστό 55% (ΤΠΔ) καθώς και στα μεταλλικά νερά και τις πατάτες σε ποσοστό 35%.

Οι τιμές αυτές είναι πολύ χαμηλές λαμβανομένου υπόψη του καθεστώτος του Πράσινου Ακρωτηρίου ως λιγότερο αναπτυγμένης χώρας (ΛΑΧ). Η πρακτική που εφαρμόζει η ΕΚ όσον αφορά τους μέσους δασμούς που απαιτούνται από μια ΛΑΧ είναι 30% για τα βιομηχανικά προϊόντα και 40% για τα γεωργικά προϊόντα. Το Πράσινο Ακρωτήριο συμμετέχει στις διαπραγματεύσεις της ΣΟΕΣ (Συμφωνία Οικονομικής Εταιρικής Σχέσης) ως χώρα της Δυτικής Αφρικής και είναι μέλος της ECOWAS (Οικονομική Κοινότητα των Δυτικοαφρικανικών Κρατών).

Υπηρεσίες

Οι διαπραγματεύσεις ενόψει της προσχώρησης επικεντρώθηκαν σε σημαντικό βαθμό στις υπηρεσίες, καθώς έχουν εξαιρετική σημασία τόσο για την ΕΕ, τον μεγαλύτερο εξαγωγέα στον κόσμο στον τομέα αυτόν όσο και για το Πράσινο Ακρωτήριο λόγω της σημασίας των υπηρεσιών για την οικονομική του ανάπτυξη. Οι δεσμεύσεις του Πράσινου Ακρωτηρίου καλύπτουν ένα ευρύ φάσμα τομέων υπηρεσιών που είναι καθοριστικοί για την προσέλκυση επενδύσεων και για τη δημιουργία της απαραίτητης οικονομικής υποδομής για την ανάπτυξη της χώρας. Σε αυτές συμπεριλαμβάνονται:

Υπηρεσίες πληροφορικής και συναφείς υπηρεσίες: Ο τομέας θα είναι ανοικτός στο σύνολό του.

Τηλεπικοινωνιακές υπηρεσίες : Τα μονοπωλιακά δικαιώματα της CV Telecom θα πάψουν να ισχύουν μετά το 2012. Το Πράσινο Ακρωτήριο θα εφαρμόσει επίσης το έγγραφο αναφοράς για τις τηλεπικοινωνιακές υπηρεσίες.

Υπηρεσίες κατασκευών : Το Πράσινο Ακρωτήριο έχει αναλάβει πολύ σημαντικές δεσμεύσεις στον τομέα αυτόν.

Υπηρεσίες διανομής : Παρά το γεγονός ότι ορισμένα προϊόντα έχουν εξαιρεθεί (π.χ. πολύτιμα μέταλλα και φάρμακα) και στον τομέα λιανικής πώλησης ισχύουν ορισμένοι περιορισμοί περί ιδιοκτησίας, το Πράσινο Ακρωτήριο έχει αναλάβει σημαντικές δεσμεύσεις στον τομέα αυτόν.

Περιβαλλοντικές υπηρεσίες : Το Πράσινο Ακρωτήριο έχει αναλάβει πλήρεις δεσμεύσεις όσον αφορά τον τομέα αυτόν.

Υπηρεσίες ταξιδίων και τουριστικές υπηρεσίες : Στις δεσμεύσεις του Πράσινου Ακρωτηρίου σε αυτόν τον τομέα λαμβάνεται υπόψη ο βαθμός ανάπτυξης της χώρας και αναγνωρίζεται επίσης η σημασία του τομέα για την οικονομία της. Όσον αφορά τα εστιατόρια ισχύουν περιορισμοί περί ιδιοκτησίας ενώ για τα πρακτορεία ταξιδίων και τους ταξιδιωτικούς οργανισμούς ισχύει απαίτηση για σύμπραξη.

Χρηματοπιστωτικές υπηρεσίες : Το Πράσινο Ακρωτήριο προέβη σε ικανοποιητικές δεσμεύσεις όσον αφορά ένα ευρύ φάσμα χρηματοπιστωτικών υπηρεσιών, συμπεριλαμβανομένων των τραπεζικών και ασφαλιστικών υπηρεσιών.

Υπηρεσίες μεταφορών : Στις δεσμεύσεις του Πράσινου Ακρωτηρίου περιλαμβάνεται η απεριόριστη πρόσβαση στις διεθνείς θαλάσσιες μεταφορές (φορτίου και επιβατών) καθώς και η πρόσβαση στις λιμενικές υπηρεσίες με εύλογους και ισότιμους όρους.

Δεσμεύσεις δυνάμει του πρωτοκόλλου

Κατά το τελικό πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί του Πράσινου Ακρωτηρίου συνάδουν κατά βάση με τους κανόνες και τις συμφωνίες του ΠΟΕ, και τους περιέλαβαν στο πρωτόκολλο προσχώρησης και στην έκθεση της ομάδας εργασίας. Τα ακόλουθα ζητήματα παρουσιάζουν ιδιαίτερο ενδιαφέρον για την ΕΕ:

Εμπορικά δικαιώματα

Το Πράσινο Ακρωτήριο δεσμεύθηκε να χορηγήσει πλήρη εμπορικά δικαιώματα σε ξένους οργανισμούς μετά την προσχώρηση. Το Πράσινο Ακρωτήριο θα τροποποιήσει επίσης κατάλληλα την εμπορική του νομοθεσία όσον αφορά την εγγραφή στα εμπορικά μητρώα και τα τέλη εγγραφής, τόσο οι εγχώριοι όσο και οι ξένοι οργανισμοί θα απολαύουν ίσης μεταχείρισης και το ίδιο θα ισχύει για τις εισαγωγικές και εξαγωγικές δραστηριότητες σε σχέση με άλλες εμπορικές δραστηριότητες.

Ποσοτικοί περιορισμοί εισαγωγών και συστήματα έκδοσης αδειών

Το Πράσινο Ακρωτήριο θα άρει όλους τους ποσοτικούς περιορισμούς εισαγωγών από την ημερομηνία προσχώρησης. Επιπλέον, το καθεστώς έκδοσης αδειών εισαγωγών θα συμμορφωθεί μετά την προσχώρηση με τους κανόνες του ΠΟΕ, συμπεριλαμβανομένης της συμφωνίας για τις διαδικασίες έκδοσης αδειών εισαγωγής.

Επιδοτήσεις

Το Πράσινο Ακρωτήριο εφαρμόζει επί του παρόντος δύο προγράμματα επιδοτήσεων που παρέχουν απαγορευμένες εξαγωγικές επιδοτήσεις. Το Πράσινο Ακρωτήριο δεσμεύθηκε να εξαλείψει σταδιακά όλες τις απαγορευμένες επιδοτήσεις έως τα τέλη του 2009.

Τομείς για τους οποίους ζητήθηκε μεταβατική περίοδος

Δασμολογητέα αξία: Το Πράσινο Ακρωτήριο θα συμμορφωθεί πλήρως προς τις διατάξεις της συμφωνίας του ΠΟΕ για τη δασμολογητέα αξία έως τα τέλη του 2010.

Υγειονομικά και φυτοϋγειονομικά μέτρα: Το Πράσινο Ακρωτήριο θα συμμορφωθεί πλήρως προς τις διατάξεις της συμφωνίας του ΠΟΕ για την εφαρμογή μέτρων υγειονομικής και φυτοϋγειονομικής προστασίας έως τα τέλη του 2009.

Δικαιώματα διανοητικής ιδιοκτησίας: Το Πράσινο Ακρωτήριο θα συμμορφωθεί πλήρως προς τις διατάξεις της συμφωνίας για τα δικαιώματα διανοητικής ιδιοκτησίας στον τομέα του εμπορίου έως τα τέλη του 2012, με εξαίρεση τους τομείς των φαρμάκων και της προστασίας δεδομένων, όπου θα υπάρξει πλήρης συμμόρφωση έως τα τέλη του 2015.

III. ΣΥΣΤΑΣΗ

Η Επιτροπή, υποβάλλοντας για έγκριση από το Συμβούλιο τους όρους προσχώρησης της Δημοκρατίας του Πράσινου Ακρωτηρίου στον ΠΟΕ, συνιστά την έγκριση αυτών των όρων, οι οποίοι αντιπροσωπεύουν μια ισορροπημένη αλλά και φιλόδοξη δέσμη υποχρεώσεων ανοίγματος της αγοράς, πράγμα που θα αποφέρει σημαντικά οφέλη στο Πράσινο Ακρωτήριο αλλά και στους εμπορικούς εταίρους του στον ΠΟΕ.

2007/0276 (ACC)

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τον καθορισμό της κοινοτικής θέσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας του Πράσινου Ακρωτηρίου στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 133 παράγραφος 1 και 133 παράγραφος 5, σε συνδυασμό με το δεύτερο εδάφιο του άρθρου 300 παράγραφος 2,

την πρόταση της Επιτροπής,

Εκτιμώντας τα ακόλουθα:

1. Στις 11 Νοεμβρίου 1999 η κυβέρνηση της Δημοκρατίας του Πράσινου Ακρωτηρίου υπέβαλε αίτηση προσχώρησης στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.

2. Στις 17 Ιουλίου 2000 συνεστήθη ομάδα εργασίας για την προσχώρηση της Δημοκρατίας του Πράσινου Ακρωτηρίου στον ΠΟΕ, με σκοπό την επίτευξη συμφωνίας όσον αφορά όρους προσχώρησης αποδεκτούς από τη Δημοκρατία του Πράσινου Ακρωτηρίου και από όλα τα μέλη του ΠΟΕ.

3. Η Επιτροπή, εξ ονόματος της Κοινότητας, διαπραγματεύθηκε μια πλήρη σειρά δεσμεύσεων για το άνοιγμα της αγοράς εκ μέρους της Δημοκρατίας του Πράσινου Ακρωτηρίου, δεσμεύσεων που έχουν ιδιαίτερη σημασία για την Κοινότητα και που προβλέπονται στο υπόμνημα που συμφωνήθηκε μεταξύ των διαπραγματευτών της Δημοκρατίας του Πράσινου Ακρωτηρίου και της Επιτροπής στις 26 Οκτωβρίου 2007.

4. Οι δεσμεύσεις αυτές ενσωματώνονται τώρα στο πρωτόκολλο προσχώρησης της Δημοκρατίας του Πράσινου Ακρωτηρίου στον ΠΟΕ.

5. Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Δημοκρατίας του Πράσινου Ακρωτηρίου.

6. Επομένως, το πρωτόκολλο προσχώρησης πρέπει να εγκριθεί.

7. Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι στα μεσοδιαστήματα μεταξύ των συνόδων της υπουργικής διάσκεψης, τα καθήκοντά της εκτελεί το Γενικό Συμβούλιο.

8. Επομένως, πρέπει να καθοριστεί η θέση την οποία θα λάβει η Κοινότητα στο Γενικό Συμβούλιο,

ΑΠΟΦΑΣΙΖΕΙ:

Άρθρο μόνο

9. Η θέση την οποία θα λάβει η Κοινότητα στο Γενικό Συμβούλιο του ΠΟΕ όσον αφορά την προσχώρηση της Δημοκρατίας του Πράσινου Ακρωτηρίου στον ΠΟΕ είναι να εγκρίνει την εν λόγω προσχώρηση.

10. Την θέση αυτή θα εκφράσει η Επιτροπή εξ ονόματος της Κοινότητας.

Βρυξέλλες,

Για το Συμβούλιο

Ο Πρόεδρος